મનોહરમુનિ મુલુંડની કોર્ટમાં કારમાં આવવાને કારણે જૈન સાધુસંતો અને જૈન સમાજમાં એવી લોકચર્ચા ચાલી રહી છે કે જૈન શાસ્ત્ર પ્રમાણે જૈન મુનિને ગંભીર બીમારી હોય અથવા ધર્મ પર કોઈ મોટું સંકટ આવી પડે તો જ ચાતુર્માસમાં વિહાર કરવાની છૂટ આપવામાં આવી છે અને આના માટે પણ તેમણે તેમના સંપ્રદાયના ગુરુની પરવાનગી લેવી જરૂરી હોય છે, બાકી તેમને ચાતુર્માસ દરમ્યાન અમુક કિલોમીટર સુધીના વિહારની જ શાસ્ત્રકીય છૂટ આપવામાં આવી છે. જોકે ગઈ કાલે તેઓ આ બધા નિયમો નેવે મૂકીને કોર્ટમાં હાજર થયા હતા. મુલુંડ આવવા માટે તેમણે જૈન સાધુસંતો વાહનમાં મુસાફરી ન કરી શકે એવા નિયમનું પણ બીમારીનું કારણ આપીને ઉલ્લંઘન કર્યું હતું. તેઓ જૂનાગઢથી મુલુંડ એક સ્પેશ્યલ કાર કરીને કોર્ટમાં હાજર થયા હતા અને આ જ કારમાં પાછા ગઈ કાલે જ જૂનાગઢ જવા નીકળી ગયા હતા. એવી પણ ચર્ચા છે કે જૂનાગઢથી આવતી વખતે તેઓ બીમાર છે એવી છાપ ઊભી કરવા માટે ગુરુવારે બપોરે પહેલાં કાંદિવલીના SV રોડ પર આવેલી એક પ્રાઇવેટ હૉસ્પિટલમાં સારવારના બહાના હેઠળ રાત રોકાયા હતા અને ત્યાંથી ગઈ કાલે સવારે તેઓ કોર્ટમાં હાજર થયા હતા.